Ritratt minn Lunar Caustic fuq Flickr.com .td_uid_2_609ed36d2dc4b_rand.td-a-rec-img{text-align:left}.td_uid_2_609ed36d2dc4b_rand.td-a-rec-img img{margin:0 auto 0 0} Jien assolutament ma naqbilx li l-abort għandu jiġi dekriminalizzat kif qed tipproponi l-Onorevoli Marlene Farrugia. Dan għaliex nemmen b'konvinzjoni li l-abort fi kwalunkwe ċirkostanza huwa l-qtil ta' ħlejqa innoċenti. Għalhekk, nemmen ukoll li jekk l-abort jiġi dekriminalizzat f'pajjiżna jkun ta' diżunur għal art twelidna. Konvint ukoll li l-maġġoranza kbira tal-Maltin huma kontra l-abort. Madankollu, nemmen ukoll li dwar id-dekriminalizzazzjoni tal-abort għandu jkollna dibattitu ċivili f'pajjiżna fejn nirrispettaw l-opinjoni ta' kulħadd u nagħtu l-opportunità lil kulħadd biex jesprimi ruħu fuq dan is-suġġett. Li żgur ma nixtieqx nara huwa li jkun hemm min jinsolenta lil ħaddieħor biex mingħalih iwaqqa' l-argumenti ta' min ma jaqbilx miegħu. Ejjew nuru l-maturità tagħna bħala poplu billi din il-kwistjoni tad-dekriminalizzazzjoni tal-abort niddiskutuha u niddeċiedu fuqha b'mod demokratiku u tolleranti. Ngħid għalija, nemmen li jekk l-abort jiġi dekriminalizzat, ikun l-ewwel pass lejn l-introduzzjoni tal-abort fil-Gżejjer Maltin. Ma nemminx li l-Onorevoli Marlene Farrugia qed taġixxi waħedha. Nemmen li dan kien l-ewwel pass ta' strateġija makakka u maħsuba minn ċerti gruppi ta' nies li huma favur l-abort. L-agħar ħaġa li jistgħu jagħmlu dawk kollha li huma kontra d-dekriminalizzazzjoni tal-abort hija li jippruvaw jiddemonizzaw lil min hu favur tagħha. Diskors goff, nuqqas ta' tolleranza ta' ideat differenti u nuqqas ta' rispett lejn min jesprimihom ikollu l-effett oppost fuq ħafna nies għax joħloq simpatija lejn min irid id-dekriminalizzazzjoni tal-abort. Niftakru li l-partiti politiċi Maltin u anke l-kandidati indipendenti f'pajjiżna dejjem ħadmu biex itawlu l-ħajja tal-poplu u jipproteġuha. Ħadd qatt ma ħadem biex jeqridha. Bid-dekriminalizzazzjoni tal-abort inkunu ħadna l-ewwel pass biex inwittu t-triq lejn l-introduzzjoni tal-qerda tal-ħajja ta' ħaddieħor li hu innoċenti u ma jistax jiddefendi ruħu. Banali għall-aħħar l-argument li aħna l-uniku pajjiż fl-Ewropa li aħna kontra l-abort f'kull ċirkostanza. – Allura? – Huwa ta' unur għalina għaliex nuru li aħna poplu li ma ninġarrux mal-kurrent, li kapaċi nibqgħu sodi fil-prinċipji tagħna anke meta ħaddieħor jagħmel bil- kontra. Ejjew niddiskutu din il-kwistjoni taħraq b'mod dinjituż, bil-kalma, u b'rispett u tolleranza lejn kulħadd. .td_uid_3_609ed36d2de64_rand.td-a-rec-img{text-align:left}.td_uid_3_609ed36d2de64_rand.td-a-rec-img img{margin:0 auto 0 0}